**KAPOSVÁR MEGYEI JOGÚ VÁROS**

**JEGYZŐJE**

1. változat

**E L Ő T E R J E S Z T É S**

**a fizetőparkolók üzemeltetéséről szóló 58/2010. (XI.17.) önkormányzati rendelet módosításáról**

I.) A fizetőparkolók üzemeltetéséről szóló 58/2010. (XI.17.) önkormányzati rendelet jogosultjainak körét Kaposvár Megyei Jogú Város Közgyűlése 2015.december 15-én módosította.

A jelenleg hatályos szabályozás szerint a rendelet 11.§ (2) bekezdése kimondja, hogy: „A Polgármester írásbeli kérelemre azon kaposvári állandó lakóhellyel rendelkező állampolgár részére, aki személygépkocsiját csak fizetőparkolóban tudja tartani, lakásonként egy személygépkocsira, az állandó bejelentett lakása előtt lévő fizetőparkolóra szóló - lakcímváltozásig, vagy a személygépkocsi tulajdonban tartásáig érvényes – a 14. §-ban foglaltak szerint megújítandó díjmentes parkolási jogosultságot adhat.”

A rendelet módosításával a fizetőparkoló övezetek kibővítésre kerültek a városban, mely parkolókban a fent idézett rendelet alapján van lehetőség a díjmentes parkolásra. A lakossági díjmentes parkolásra jogosultak száma jelenleg 742 fő.

A rendelet szerint lakásonként egy személygépkocsira biztosítható a kedvezmény, azonban igény jelentkezik második gépjárműre vonatkozó kedvezményes parkolási lehetőség iránt.

Idős személyek esetén gyakran fordul elő, hogy nem rendelkeznek jogosítvánnyal, azonban a többi feltételnek megfelelnek, és még sincs lehetőségük díjmentes parkolásra.

A fenti indokok alapján kerül sor a módosításra, melynek értelmében a jogosultság feltételei között nem szerepel az érvényes vezetői engedély megléte, illetőleg az egy állandó bejelentett lakóhelyen élők a tulajdonukban, vagy üzemeltetésükben levő második személygépkocsival kedvezményes feltételek mellett parkolhatnak a lakóingatlanuknál.

Vannak olyan díjmentes parkolásra jogosult személyek, akik rendelkeznek garázs tulajdonnal, azonban az az igénylő lakóhelyétől nagyon távol van, így életszerűtlen az a helyzet, hogy az érintett személy a lakóhelyétől távol levő garázsban tartja a gépjárművét. A módosítás szerint a díjmentes parkolási jogosultság illetné meg azon személyeket is, akik a lakóingatlanuktól számított 500 méteren túl rendelkeznek garázstulajdonnal és a rendeletben előírt további feltételeknek megfelelnek.

A jogosultságok jelenlegi száma alapján feltételezzük, hogy minden harmadik fő kérelmezné egy második gépjármű fizetőparkolóban történő kedvezményes elhelyezését. Ebben az esetben 245 db jogosultság növekedéssel kell számolnunk.

A második gépjárműre vonatkozó kedvezmény mértékét az éves parkoló bérlet árának 65 %-ában javasoljuk megállapítani. Az I. övezetben az egy meghatározott fizetőparkolóra használható éves bérlet ára jelenleg: bruttó 55 ezer Ft, ugyanezen bérlet a II. övezetben bruttó 43.500 Ft. Ezen övezetekben a kedvezményes bérletek ára a rendelet módosítást követően az I. övezetben: bruttó 19.250 Ft, a II. övezetben bruttó 15.225 Ft lenne. Feltételezve az általunk becsült igényszámot (245 db) a kedvezményes bérletvásárlási lehetőséggel nettó 3.327 e Ft bevétel származna a bérletek eladásából.

Ugyanakkor számolni kell az intézkedés bevételcsökkentő hatásával is. Feltételezve, hogy a kibővült kedvezményezetti körbe tartozó családok egy héten kétszer napközben is a fizetőparkolóban hagyják az egyik gépjárművüket, az adott parkolóban az elfoglalt hely miatt kevesebb parkoló automatákból származó bevétellel kell számolni. Az idei évben végrehajtott fizetőparkoló bővítés által érintett területeken a tervezett bevételeket és az ebből számolt kihasználtságot, a korábban már díjköteles területek esetében a 2015. évi övezeti átlagos kihasználtságot tekintve a kedvezményes parkolóhelyek biztosítása miatt nettó 6.927 e Ft bevételkieséssel számolunk éves szinten.

A kedvezmény bevételre gyakorolt hatásainál az eddig teljes áron megvásárolt bérletek számának csökkenését is figyelembe kell venni. Az elmúlt évben a parkolóhoz kötött bérletek értékesítéséből származó bevétel nettó 4.210 e Ft volt. A kedvezményes bérletvásárlással 15 %-os csökkenéssel számolunk a bérletbevételeknél, amely további nettó 632 e Ft kiesést jelent.

Összességében a kedvezmény nyújtásával nettó 4.232 e Ft bevételcsökkenéssel kell számolni éves szinten.

A bevételre gyakorolt hatás mellett a fizetőparkolóhelyeknek a díjmentes használati jogosultsággal és kedvezménnyel rendelkezők egymáshoz viszonyított arányát is vizsgálni kell. A díjmentes jogosultsággal rendelkezők aránya az összes fizető parkolóhelyek számához viszonyítva 33 %. A kedvezmény biztosításával az arányszám 11 %-kal növekedne. A 2016. évi parkoló bővítés célja volt a parkolók zsúfoltságának megszüntetése, a nehézkes, esetenként balesetveszélyes közlekedés megakadályozása. Az új kedvezményezetti kör által elfoglalt parkolóhelyek száma a zónák kiterjesztésével elért parkolóhely növekedés 38 %-át teszi ki, amely csökkenti a bővítés hatékonyságát.

A fizetőparkoló bővítés miatti díjmentes jogosultság iránti kérelmek folyamatosan érkeznek Hivatalunkhoz, a fenti arányszámok később változhatnak.

II.) Az üzemeltetés során felülvizsgáltuk a lakosság tájékoztatását szolgáló elemeket, illetve az e rendeletben foglaltak és a valós állapot viszonyát, más rendeletekkel való kapcsolatát.

Kaposváron 2015. májusa óta nem kerül kiadásra papír alapú parkoló bérlet. A technikai fejlődés a fizetőparkolók ellenőrzése fenti időponttól informatikai rendszer használatával történik.

A fizetőparkolók üzemeltetéséről szóló 58/2010. (XI.17.) önkormányzati rendeletben -ellentétben a Kaposvár Kártyához kapcsolódó szombati ingyenes parkolási lehetőséggel - nem szerepel a szintén a Kaposvár Kártyához köthető hétköznapi 15%-os parkolási díjkedvezmény.

A fizetőparkolók üzemeltetése során felmerülő kérdéses esetek, technológiai változások és a beérkező lakossági észrevételek alapján a fizetőparkolók üzemeltetéséről szóló 58/2010.(XI.17.) önkormányzati rendelet módosítását tartom szükségesnek az alábbiak szerint:

**5. §**

(2) A fizetőparkolókat jelölő kiegészítő táblán az alábbi információkat kel közölni:

1. a fizetőparkoló üzemeltetési idejét;
2. az adott helyen várakozók díjfizetési kötelezettségét.
3. **~~a díjfizetés módját~~**

(3) A **~~pakolókban~~  parkoló automatákon** jól láthatóan jelezni kell:

1. a várakozási díj **~~összegét jármű fajtánként~~ mértékét (egységárát (Ft/óra));**
2. **~~a pótdíj összegét~~**
3. **~~a nem őrzött parkolóra való utalást~~**

**b)** az üzemeltető nevét és az ügyfélszolgálat címét, telefonszámát.

**10. §**

1. A várakozási díj megfizetését érvényes parkolójeggyel, **~~vagy bérlettel~~** kell igazolni.

(4) Az érvényes jegyet, vagy **a mozgásában korlátozott személy parkolási igazolványát** a gépjárműben az első szélvédő belső oldalán, kívülről jól látható módon kell elhelyezni úgy, hogy az érvényességéről az ellenőr meg tudjon bizonyosodni.

**11. §**

**(6) Kaposvár Megyei Jogú Város Önkormányzatának a Kaposvár Kártyáról szóló 5/2005. (III.4.) önkormányzati rendeletének 3. § (3) és 4. § (6) bekezdésében foglaltak szerint a Kaposvár Kártya hétköznap 15%-os üzletpolitikai kedvezménnyel kedvezményes parkolásra jogosít az e rendeletben meghatározott valamennyi díjövezetben, amennyiben a Kaposvár Kártyához kapcsolódó kedvezményes parkolásra jogosító parkolókártya kiváltásra került.**

**16. §**

(3) Jogosulatlan használatnak minősül a parkolóhely igénybevétele:

c) ha érvényes parkolójegy, **~~bérlet vagy engedély~~**  **mozgásában korlátozott személy parkolási igazolványa** nincs a gépkocsiban jól látható módon elhelyezve,

**(d) Kaposvár Kártyához kapcsolódó kedvezmény jogosulatlan igénybevétele esetén.**

1. sz. melléklet:

2. Üzemeltetési idő: munkanapokon 8-18 óra

pihenőnapon 8-12 óra

**~~3. Üzemeltetési idő a Kontrássy közi parkolóházban: hétfőtől vasárnapig 0-24 óra~~**

3. Üzemeltetési idő – az 2. pontban foglaltaktól eltérően – a Rákóczi tér keleti oldalán, a Gróf Apponyi utca Rákóczi tér és Laktanya utca közötti szakaszán, a Laktanya utcában, és a Baross Gábor utca Laktanya utca és Rákóczi tér közötti szakaszán található fizetőparkolókban:

munkanapokon 6 – 18 óra

pihenőnapon 6 – 12 óra

4. Üzemeltetési idő – az 2. pontban foglaltaktól eltérően – a Kossuth tér 1. mélyparkoló esetében: hétfőtől péntekig 8.00 órától – 16.30 óráig, pénteken 8.00 órától 14.00 óráig. Üzemeltetési időn kívül a mélyparkoló közparkolóként nem üzemel.

4.1. A Kossuth tér 1. mélyparkolóban a jeggyel történő megengedett leghosszabb várakozási idő egy óra. A mélyparkolóban kizárólag személygépkocsi várakozhat.

4.2. A Kossuth tér 1. mélyparkolóban a várakozási díjat az üzemeltető által kibocsátott jegy megvásárlásával lehet megfizetni, amennyiben a mélyparkolóban szabad várakozóhely található. A jegy megvásárlásának napján használható fel.

4.3. A jegyet az üzemeltető megbízottjánál, utólagos számlakiállítás mellett lehet megvásárolni. Az érvényes jeggyel rendelkező személy gépjárműve az üzemeltető megbízottja közreműködésével foglalhatja el a várakozóhelyet és az általa kijelölt helyen várakozhat.

5. A mennyiben a jogszabályban meghatározott munkanap áthelyezés miatt a szombati nap munkanap, úgy a fizető parkolók üzemeltetési ideje adott szombati napon megegyezik a hétköznapra vonatkozó (H-P) üzemeltetési idővel. A munkanap áthelyezés következtében keletkező, hétköznapra eső pihenőnap esetében a parkolás a szombatra vonatkozó szabályok szerint történik.

A Kaposvár Kártya tulajdonosokra vonatkozó, a 11.§ (4)-ban meghatározott kedvezményes parkolási lehetőséget a szombati napra eső munkanapon is biztosítjuk.

Kérem, a Tisztelt Közgyűlést, hogy az előterjesztést tárgyalja meg és a rendeletmódosítást fogadja el.

**Kaposvár, 2016. május 23.**

## dr. Csillag Gábor

jegyző

**Kaposvár Megyei Jogú Város Önkormányzatának**

**.…/2016.(…….)**

**önkormányzati rendelete**

**a fizetőparkolók üzemeltetéséről szóló 58/2010.(XI.17.) önkormányzati rendelet módosításáról**

Kaposvár Megyei Jogú Város Közgyűlése a közúti közlekedésről szóló 1988. évi I. törvény 15/A. § (1) bekezdésében és a 48. § (5) bekezdésében kapott felhatalmazás alapján a Magyarország helyi önkormányzatairól szóló 2011. évi CLXXXIX. törvény 13.§ (1) bekezdése 2. pontjában meghatározott feladatkörében eljárva a következőket rendeli el:

**1. §**

A fizetőparkolók üzemeltetéséről szóló 58/2010.(XI.17.) önkormányzati rendelet (továbbiakban R.) 5. § (2) és (3) bekezdése helyébe a következő rendelkezés lép:

„(2) A fizetőparkolókat jelölő kiegészítő táblán az alábbi információkat kell közölni:

1. a fizetőparkoló üzemeltetési idejét;
2. az adott helyen várakozók díjfizetési kötelezettségét;

(3) A parkoló automatákon jól láthatóan jelezni kell:

1. a várakozási díj mértékét (egységárát (Ft/óra));
2. az üzemeltető nevét és az ügyfélszolgálat címét, telefonszámát.”

**2. §**

(1) A R. 10.§ (1) bekezdése helyébe a következő rendelkezés lép:

„(1) A várakozási díj megfizetését érvényes parkolójeggyel kell igazolni.”

(2) A R. 10.§ (4) bekezdése helyébe a következő rendelkezés lép:

„(4) Az érvényes jegyet, vagy a mozgásában korlátozott személy a parkolási igazolványáta gépjárműben az első szélvédő belső oldalán, kívülről jól látható módon kell elhelyezni úgy, hogy az érvényességéről az ellenőr meg tudjon bizonyosodni.”

**3. §**

A R.) 11. § - ának (2) bekezdése módosul és kiegészül a (2a) és (6) bekezdésekkel:

„(2) A Polgármester írásbeli kérelemre az állandó bejelentett lakása mellett lévő fizetőparkolóra szóló 14.§-ban foglaltak szerint megújítandó díjmentes parkolási jogosultságot adhat annak a kaposvári állandó bejelentett lakóhellyel rendelkező állampolgárnak a részére aki:

1. a személygépkocsi tulajdonosa, vagy üzemben tartója és
2. személygépkocsiját lakása mellett csak fizetőparkolóban tudja tartani és
3. állandó bejelentett lakóhelyétől számított 500 méteren túl rendelkezik garázstulajdonnal.

(2a) A (2) bekezdésben meghatározott jogosultság a kérelmező lakcímváltozásáig, vagy a személygépkocsi tulajdonban tartásáig, üzemben tartásáig érvényes lakásonként egy gépkocsira igényelhető. Amennyiben a kérelmező vagy a vele azonos lakcímen lakó másik személy további személygépkocsival rendelkezik, és megfelel a (2) bekezdésben foglaltaknak, úgy lakásonként további egy személygépkocsira éves parkoló bérletet vásárolhat 65%-os kedvezménnyel.

(6) Kaposvár Megyei Jogú Város Önkormányzatának Kaposvár Kártyáról szóló 5/2005. (III.4.) önkormányzati rendeletének 3. § (3) és 4. § (6) bekezdésében foglaltak szerint a Kaposvár Kártya hétköznap 15%-os üzletpolitikai kedvezménnyel kedvezményes parkolásra jogosít az e rendeletben meghatározott valamennyi díjövezetben, amennyiben a Kaposvár Kártyához kapcsolódó kedvezményes parkolásra jogosító parkolókártya kiváltásra került.”

**4.§**

A R.) 13. § (1) bekezdése helyébe a következő rendelkezés lép:

„(1) A 11. § (2) (2a) és (4) bekezdésében meghatározott természetes személyek részére díjmentes parkolási jogosultság akkor adható, kedvezményes bérletvásárlás akkor biztosítható, ha a kérelemben meghatározott személygépkocsi a kérelmező tulajdonát képezi vagy annak üzembentartója, a kérelmező rendelkezik a kérelem tárgyát képező gépjárműre érvényes forgalmi engedéllyel.”

**5. §**

A R. 16.§ (3) bekezdése helyébe a következő rendelkezés lép:

„(3) Jogosulatlan használatnak minősül a parkolóhely igénybevétele:

1. utólagos fizetés esetén (érvényes parkolójegy hiányában);
2. előre megfizetett várakozási idő elteltével a parkolóhely további díjfizetés nélküli igénybevétele esetén a Kt. 15/C. § (1) bekezdésében meghatározott időtartam elteltével;
3. ha érvényes parkolójegy, mozgásában korlátozott személy parkolási igazolványanincs a gépkocsiban jól látható módon elhelyezve.
4. Kaposvár Kártyához kapcsolódó kedvezmény jogosulatlan igénybevétele esetén.”

**6. §**

A R. 1. mellékletének 3. pontja helyébe a következő rendelkezés lép:

„3. Üzemeltetési idő – az 2. pontban foglaltaktól eltérően – a Rákóczi tér keleti oldalán, a Gróf Apponyi utca Rákóczi tér és Laktanya utca közötti szakaszán, a Laktanya utcában, és a Baross Gábor utca Laktanya utca és Rákóczi tér közötti szakaszán található fizetőparkolókban:

munkanapokon 6 – 18 óra

pihenőnapon 6 – 12 óra”

**7. §**

Ez a rendelet 2016. július 1-én lép hatályba.

Kaposvár, 2016. június 9.

**Szita Károly dr. Csillag Gábor**

polgármester jegyző

**TÁJÉKOZTATÓ AZ ELŐZETES HATÁSVIZSGÁLAT EREDMÉNYÉRŐL**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Rendelet-tervezet címe:** | **Előterjesztés a fizetőparkolók üzemeltetéséről szóló 58/2010. (XI.17.) önkormányzati rendelet módosításáról** | | | | | | | |
| **Rendelet-tervezet valamennyi jelentős hatása, különösen** | | | | | | | | |
| Társadalmi, gazdasági  hatás: | | Költségvetési hatás: | | Környezeti, egészségügyi  következmények: | | Adminisztratív  terheket befolyásoló hatás: | | Egyéb hatás: |
| I.) A lakosság elégedettsége nő a díj-  mentes parkolási jogosultság feltételeinek változtatásával és a kedvezményes bérletvásárlásának lehetőségével.  II.) A fizetőparkolók üzemeltetése során felmerülő kérdéses esetek,  technológiai változások és a  beérkező lakossági információk  alapján egyértelműsíti a lakosság számára a fizetőparkolók működési rendjét.  Kaposvár Kártyához kapcsolódó, hétköznap 15% parkolási díjkedvezmény eddig nem szerepelt a fizetőparkolók üzemeltetéséről  szóló rendeletben. | | van | | nincs | | van | | nincs |
| **A rendelet megalkotása szükséges, mert:** a lakosság elégedettsége a cél | | | | | | | | |
| **A rendelet megalkotásának elmaradása esetén várható következmények:** A lakosság kevésbé lenne elégedett,ha nem biztosítanánk kedvezményt. | | | | | | | | |
| **A rendelet alkalmazásához szükséges feltételek:** | | | | | | | | |
| Személyi: | | | Szervezeti: | | Tárgyi: | | Pénzügyi: | |
| van | | | van | | van | | van | |